ÚRAD VLÁDY SLOVENSKEJ REPUBLIKY
Smernica
vedúceho Úradu vlády Slovenskej republiky
č. 5/2026 zo dňa 27. marca 2026
o ochrane oznamovateľov protispoločenskej činnosti na Úrade vlády Slovenskej republiky

Na zabezpečenie jednotného postupu organizačných útvarov Úradu vlády Slovenskej republiky (ďalej len „organizačný útvar“) v súvislosti s oznamovaním kriminality a inej protispoločenskej činnosti v pôsobnosti Úradu vlády Slovenskej republiky (ďalej len „úrad vlády“)  podľa § 10  ods. 9 zákona č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov v znení zákona č. 189/2023 Z. z. (ďalej len „zákon“) ustanovujem:

Čl. 1
Úvodné ustanovenia
 
1. Táto smernica upravuje najmä postup pri podávaní, prijímaní a preverovaní oznámení o protispoločenskej činnosti (ďalej len „oznámenie”), podrobnosti o právach a povinnostiach zodpovednej osoby pri preverovaní oznámení, ochrane oznamovateľov, zachovávaní mlčanlivosti pri vybavovaní oznámení, vedení evidencie oznámení a spracúvaní osobných údajov.

2. Oznamovanie protispoločenskej činnosti sa nepovažuje za porušenie zmluvnej povinnosti zachovávať mlčanlivosť ani za porušenie povinnosti zachovávať mlčanlivosť podľa osobitných predpisov,[footnoteRef:1]) ak ide o povinnosť vyplývajúcu z výkonu zamestnania, povolania, postavenia alebo funkcie a nejde o povinnosť mlčanlivosti v súvislosti s ochranou utajovaných skutočností, poštového tajomstva, bankového tajomstva, telekomunikačného tajomstva alebo daňového tajomstva, ochranou dôverných štatistických údajov, nejde o povinnosť mlčanlivosti v súvislosti s poskytovaním a sprístupňovaním údajov zo zdravotnej dokumentácie, o povinnosť mlčanlivosti príslušníkov spravodajských služieb alebo o povinnosť mlčanlivosti pri poskytovaní právnych služieb.  [1: ) Napríklad § 10 ods. 2 zákona č. 124/1992 Zb. o Vojenskej polícii, § 11 ods. 2 písm. k) zákona Národnej rady Slovenskej republiky č. 10/1996 Z. z. o kontrole v štátnej správe v znení zákona č. 164/2008 Z. z.] 


3. Podaním oznámenia o protispoločenskej činnosti (ďalej len „oznámenie“) podľa zákona nie je dotknutá povinnosť oznámenia trestného činu alebo prekazenia trestného činu podľa Trestného zákona. 

Čl. 2
Základné pojmy

Na účely tejto smernice sa rozumie 

a) oznamovateľom fyzická osoba podľa § 2 písm. a) zákona, 
b) oznámením uvedenie skutočností, o ktorých sa oznamovateľ dozvedel v súvislosti s pracovnoprávnym vzťahom alebo iným obdobným vzťahom a ktoré sa týkajú protispoločenskej činnosti, 
c) pracovnoprávnym vzťahom pracovný pomer, pracovnoprávny vzťah založený dohodou o prácach vykonávaných mimo pracovného pomeru, štátnozamestnanecký pomer alebo služobný pomer, 
d) iným obdobným vzťahom najmä výkon práv súvisiacich s účasťou, správou alebo riadením v právnickej osobe, činnosť osoby vykonávajúcej funkciu člena orgánu právnickej osoby, činnosť samostatne zárobkovo činnej osoby, výkon práv a povinností vyplývajúcich zo zmluvy, ktorej predmetom je dodanie tovaru, uskutočnenie stavebných prác alebo poskytnutie služby, odborná prax, absolventská prax, aktivačná činnosť, dobrovoľnícka činnosť, 
e) protispoločenskou činnosťou konanie, ktoré je trestným činom, priestupkom alebo iným správnym deliktom; za inú protispoločenskú činnosť sa považuje aj konanie, ktoré nie je priestupkom alebo iným správnym deliktom, ale pôsobí negatívne na spoločnosť, 
f) závažnou protispoločenskou činnosťou činnosť podľa § 2 písm. d) zákona, 
g) kvalifikovaným oznámením oznámenie, ktoré môže prispieť alebo prispelo k objasneniu závažnej protispoločenskej činnosti alebo k zisteniu alebo k usvedčeniu jej páchateľa, 
h) chráneným oznamovateľom oznamovateľ, ktorý podľa zákona podal kvalifikované oznámenie, o čom prokurátor alebo príslušný orgán na konanie o správnom delikte doručil jemu, jeho zamestnávateľovi a Úradu na ochranu oznamovateľov písomné oznámenie o poskytnutí ochrany. Oznamovateľ môže požiadať o potvrdenie o podaní kvalifikovaného oznámenia, v prípade, ak nechce, aby bola jeho identita odhalená, 
i) zamestnávateľom úrad vlády, 
j) zodpovednou osobou osoba, ktorá plní úlohy zamestnávateľa podľa § 10 ods. 4 až 7 a § 11 ods. 1 zákona, je organizačný útvar oddelenie prevencie korupcie, 
k) dotknutou osobou osoba alebo organizačný útvar zamestnávateľa, proti ktorej alebo ktorému oznámenie smeruje, 
l) odvetným opatrením je konanie alebo opomenutie konania v súvislosti s pracovnoprávnym vzťahom alebo iným obdobným vzťahom oznamovateľa vyvolané oznámením alebo zverejnením informácií o protispoločenskej činnosti a ktoré oznamovateľovi alebo blízkej osobe oznamovateľa spôsobilo alebo môže spôsobiť ujmu,
m) konaním v dobrej viere konanie fyzickej osoby, ktorá vzhľadom na okolnosti, ktoré sú jej známe, a vedomosti, ktoré v čase oznámenia má, sa odôvodnene domnieva, že uvádzané skutočnosti sú pravdivé; v pochybnostiach sa konanie považuje za konanie v dobrej viere, dovtedy, kým sa nepreukáže opak. 

Čl. 3
Podávanie oznámení

1. Nikomu nesmie byť bránené v oznamovaní protispoločenskej činnosti; bránením podaniu oznámenia sa rozumie napríklad odmietnutie prijatia oznámenia alebo akékoľvek konanie, ktorého cieľom je zmariť, sťažiť alebo spomaliť podanie oznámenia. Ak oznamovateľovi bolo bránené podať oznámenie, môže túto skutočnosť oznámiť generálnemu riaditeľovi sekcie bezpečnosti štátu a prevencie korupcie, ktorý preverí postup zodpovednej osoby prípadne inej osoby, ktorá mala brániť v oznamovaní protispoločenskej činnosti a navrhne postup pri porušení pracovnej alebo služobnej disciplíny.[footnoteRef:2]) Konanie osoby, ktorá bránila podaniu oznámenia, sa vzhľadom na okolnosti konkrétneho prípadu môže považovať za závažné alebo za menej závažné porušenie pracovnej disciplíny alebo služobnej disciplíny  [2: ) Pracovný poriadok Úradu vlády Slovenskej republiky zo dňa 1. júna 2021 v platnom znení.
Služobný poriadok Úradu vlády Slovenskej republiky zo dňa 1. júna 2021 v platnom znení.] 


2. Oznámenie možno podať zodpovednej osobe 

a) v listinnej podobe doručením poštou v zalepenej obálke na adresu úradu vlády; oznamovateľ na obálku uvedie adresáta “oddelenie prevencie korupcie“ a slovo „NEOTVÁRAŤ“, 
b) v elektronickej podobe na adresu oznamovatel@vlada.gov.sk, ku ktorej má prístup len zodpovedná osoba a je dostupná 24 hodín denne; e-mailová adresa zodpovednej osoby je uvedená na webovom sídle úradu vlády, 
c) osobne, doručením písomného oznámenia priamo do rúk zodpovednej osoby v zalepenej obálke, oznamovateľ na obálku uvedie adresáta “oddelenie prevencie korupcie“ a slovo „NEOTVÁRAŤ“. Podanie oznámenia podľa tohto písmena je možné urobiť v pracovné dni, 
d) ústne, priamo zodpovednej osobe, oznamovateľ môže požiadať o osobné stretnutie, pričom zodpovedná osoba je povinná uskutočniť stretnutie bezodkladne. Zodpovedná osoba pri ústnom podaní vyhotoví zápisnicu o prijatí oznámenia podľa vzoru uvedeného v prílohe č. 1, pričom umožní oznamovateľovi možnosť skontrolovať jej obsah, prípadne ho opraviť a potvrdiť ju svojím podpisom. 

3. Oznámenie je možné podať aj prostredníctvom iného orgánu príslušného na prijatie oznámenia, ktorým je 

a) prokuratúra,
b) správny orgán príslušný na konanie o správnom delikte, ktorý je závažnou protispoločenskou činnosťou,
c) Úrad na ochranu oznamovateľov,
d) príslušné inštitúcie, orgán, úrad alebo agentúra Európskej Únie.

4. Oznámenie musí byť čitateľné, formálne aj obsahovo zrozumiteľné a musí byť z neho zrejmé, na akú protispoločenskú činnosť poukazuje; oznamovateľ môže doplniť oznámenie kedykoľvek počas preverovania oznámenia. Ak oznamovateľ podá oznámenie anonymne, môže uviesť anonymnú e-mailovú adresu, prostredníctvom ktorej môže naďalej komunikovať a  odpovedať na prípadné otázky. Zodpovedná osoba je povinná informovať oznamovateľa o výsledku prešetrenia oznámenia prostredníctvom tejto e-mailovej adresy.

5.	Pre dôkladné preverenie oznámenia je oznamovateľ povinný poskytnúť nasledovné informácie:

a)	detailný opis skutku so všetkými známymi podstatnými skutočnosťami,
b)	o tom ako oznamovateľ informácie, ktoré sú predmetom oznámenia, získal,
c)	či existujú svedkovia alebo iné zainteresované osoby (uviesť a identifikovať),
d)	či má oznamovateľ k dispozícii konkrétne podklady alebo dôkazy (je potrebné doložiť),
e)	či oznamovateľ o tejto záležitosti už s niekým hovoril a ak áno, s kým,
f)	totožnosť a kontaktné údaje oznamovateľa; to neplatí, ak sa oznamovateľ rozhodne podať oznámenie anonymne, vtedy svoju totožnosť neuvádza.

6. Ak je oznámenie podané inému organizačnému útvaru, tento organizačný útvar predmetné oznámenie bezodkladne doručí zodpovednej osobe spôsobom podľa odseku 2. Zamestnanec, ktorý nie je zodpovednou osobou sa nesmie s obsahom oznámenia oboznamovať a je povinný zachovávať mlčanlivosť. 

7. Zamestnávateľ vyhotoví potvrdenie o prijatí oznámenia najneskôr do siedmych pracovných dní odo dňa jeho prijatia. Vzor potvrdenia o prijatí oznámenia je uvedený v prílohe č. 2.

Čl. 4
Preverovanie oznámení a oprávnenia zodpovednej osoby pri preverovaní oznámení

1. Preverovanie oznámenia je činnosť, ktorou sa zisťuje skutočný stav veci a jeho súlad alebo rozpor so všeobecne záväznými právnymi predpismi alebo internými riadiacimi aktami úradu vlády.
 
2. Zodpovedná osoba posúdi na základe obsahu a ďalších znakov podaného oznámenia, či ide o oznámenie o protispoločenskej činnosti, oznámenie o závažnej protispoločenskej činnosti alebo iné podanie a následne rozhodne o ďalšom postupe. 

3. Zodpovedná osoba je povinná preveriť každé oznámenie v lehote 90 dní od jeho prijatia. Lehota podľa prvej vety začína plynúť dňom potvrdenia prijatia oznámenia, ktoré sa vykoná spôsobom uvedeným v čl. 3 odsek 7. Ak prijatie oznámenia nebolo potvrdené v lehote 7 dní odo dňa jeho prijatia, lehota 90 dní začína plynúť odo dňa nasledujúceho po uplynutí 7 dní. 

4. Ak je to potrebné na riadne posúdenie oznámenia, zodpovedná osoba bezodkladne vyzve oznamovateľa na jeho doplnenie alebo spresnenie, pričom mu určí primeranú lehotu na vykonanie tohto úkonu. Ak oznamovateľ doplní alebo spresní oznámenie až po uplynutí lehoty podľa čl. 4 odsek 3 a bez takéhoto doplnenia alebo spresnenia nebolo možné začať preverovanie oznámenia, lehota na preverenie oznámenia začína plynúť odo dňa doručenia doplnenia alebo spresnenia oznámenia a zodpovedná osoba vykoná preverenie najneskôr do 90 dní odo dňa doplnenia alebo spresnenia oznámenia.

5.	Oznámenie preveruje zodpovedná osoba. Ak je to nevyhnutné, môže si prizvať k prevereniu aj ďalšieho zamestnanca či externého poradcu. Prizvaný zamestnanec alebo externý poradca je viazaný povinnosťou mlčanlivosti o totožnosti oznamovateľa a dotknutej osoby, ako aj o obsahu oznámenia a priebehu preverovania.

6.	Oznámenie nesmie preverovať osoba: 

a) proti ktorej oznámenie smeruje, ani osoba v jej riadiacej pôsobnosti, 
b) ktorá sa zúčastnila na činnosti, ktorá je predmetom oznámenia,
c) o ktorej nepredpojatosti možno mať dôvodné pochybnosti vzhľadom na jej vzťah k oznamovateľovi alebo k predmetu oznámenia.

7.	Ak oznámenie nemôže preveriť zodpovedná osoba z dôvodov uvedených v  odseku 6, o príslušnosti na jeho preverenie a následné vybavenie rozhoduje vedúci Úradu vlády Slovenskej republiky (ďalej len „vedúci úradu“).

8.	Všetky organizačné útvary a všetci zamestnanci úradu vlády sú na základe žiadosti zodpovednej osoby povinní poskytnúť súčinnosť pri preverovaní oznámenia, prerokovaní výsledkov preverenia a spísaní zápisnice z preverenia oznámenia. 

9.	Zodpovedná osoba preverujúca oznámenie je oprávnená: 

a) vstupovať do objektov, zariadení, dopravných prostriedkov a na pozemky vlastnených alebo využívaných zamestnávateľom,
b) vyžadovať predloženie originálov dokladov, záznamov dát na pamäťových médiách, ich výpisov, vyjadrenia a ostatné informácie potrebné na preverenie oznámenia a na zabezpečenie dôkazov o prípadnej protispoločenskej činnosti,
c) vyhotovovať kópie originálov dokladov, záznamov dát na pamäťových médiách, ich výpisov, vyjadrení a ostatných informácií potrebných na preverenie oznámenia a na zabezpečenie dôkazov o prípadnej protispoločenskej činnosti a nakladať s nimi,
d)	vyžadovať od dotknutej osoby a zamestnávateľa súčinnosť potrebnú na preverenie oznámenia.

10.	O preverení oznámenia sa vyhotoví zápisnica, ktorej vzor je uvedený v prílohe č. 3. Zodpovedná osoba informuje o výsledku preverenia oznámenia vedúceho úradu  zaslaním tejto zápisnice, bez uvedenia identity oznamovateľa. Vedúci úradu sa môže s identitou oboznámiť len v nevyhnutnom prípade, a to pri vykonávaní kontroly spôsobu preverenia oznámenia na základe sťažnosti oznamovateľa. 
Ak oznámenie smeruje voči vedúcemu úradu, zodpovedná osoba informuje o výsledku preverenia oznámenia generálneho tajomníka zaslaním zápisnice, bez uvedenia identity oznamovateľa.

11.	Ak sa oznámenie preverovaním preukázalo ako opodstatnené, zodpovedná osoba v zápisnici navrhne opatrenia na nápravu, organizačný útvar, ktorý ich má vykonať a termíny, dokedy tak má spraviť. Po uplynutí navrhovanej lehoty zodpovedná osoba požiada o vypracovanie správy o prijatých opatreniach príslušný organizačný útvar. Ak je potrebné pre posúdenie vhodných opatrení na nápravu súčinnosť iných organizačných útvarov alebo vedúceho úradu, zodpovedná osoba je oprávnená zvolať takúto pracovnú poradu. Dotknuté organizačné útvary poskytnú zodpovednej osobe pri navrhovaní opatrení na nápravu potrebnú súčinnosť. 

12.	Zodpovedná osoba je povinná oznamovateľa písomne oboznámiť s výsledkom preverenia oznámenia a opatreniami, ak sa prijali na základe preverenia oznámenia v lehote podľa odseku 3. Ak výsledkom preverenia oznámenia je postúpenie veci na vybavenie podľa Trestného poriadku alebo osobitných predpisov, zodpovedná osoba je povinná o tejto skutočnosti vopred informovať oznamovateľa, to neplatí, ak by informovaním oznamovateľa mohlo byť zmarené prešetrenie oznámenia. Zodpovedná osoba je povinná vyžiadať si výsledok vybavenia v rozsahu, ako to umožňuje osobitný predpis a následne do desiatich dní od doručenia tohto výsledku s ním oboznámiť oznamovateľa.  

Čl. 5
Odvetné opatrenie

1. Odvetné opatrenia voči oznamovateľom sú zakázané. Nikto nesmie oznamovateľovi ani osobám chráneným podľa zákona hroziť odvetným opatrením ani voči nim uplatňovať odvetné opatrenia. Nikto nesmie byť znevýhodnený, diskriminovaný, vystavený disciplinárnemu konaniu, prepustený zo zamestnania alebo inak postihnutý za to, že v súlade so zákonom a v dobrej viere oznámil protispoločenskú činnosť alebo odmietol podieľať sa na protispoločenskej činnosti. Táto ochrana neplatí vtedy, ak sa oznamovateľ podieľal na oznamovanej protispoločenskej činnosti a porušil pri tom súvisiace pravidlá alebo právne predpisy. Oznamovateľ sa tejto ochrany nemôže vzdať.

2. Odvetným opatrením je najmä výpoveď alebo okamžité skončenie pracovného pomeru, skončenie v skúšobnej dobe alebo nepredĺženie pracovného pomeru na dobu neurčitú, odvolanie, preradenie na nižšiu pozíciu alebo odmietnutie povýšenia, zmena pracovných povinností, miesta výkonu práce alebo zmena pracovného času, zníženie mzdy, nepriznanie odmeny alebo osobného príplatku, neposkytnutie odbornej prípravy, disciplinárne opatrenie, nátlak, zastrašovanie alebo obťažovanie, poškodzovanie dobrej povesti, odstúpenie od zmluvy o dodávke tovarov a služieb, zrušenie licencie alebo povolenia. 

3. Ak sa oznamovateľ odôvodnene domnieva, že mu bolo hrozené odvetným opatrením alebo bol postihnutý odvetným opatrením má právo oznámiť túto skutočnosť zodpovednej osobe, ak sa skončenie alebo zmena pracovného pomeru uskutočňuje ako odvetná činnosť, má právo oznámiť podozrenie o odvetnej činnosti zodpovednej osobe ešte pred jej uskutočnením.

4. Zodpovedná osoba je povinná preveriť oznámenie oznamovateľa podľa odseku 3; na prijatie a preverenie oznámenia o odvetnom opatrení sa primerane použijú ustanovenia čl. 3 a 4 tejto smernice. 

5. Zodpovedná osoba je povinná podať správu o výsledku preverenia oznámenia o odvetnom opatrení do 15 dní od ukončenia preverenia oznámenia o odvetnom opatrení generálnemu tajomníkovi a oznamovateľovi, ktorý oznámenie o odvetnom opatrení podal. 

6. Ak sa skutočnosť uvedená v oznámení o odvetnom opatrení preverením potvrdí, zodpovedná osoba do 30 dní od podania správy podľa odseku 5 v súčinnosti s generálnym tajomníkom navrhne nápravné a preventívne opatrenia na zabránenie odvetných opatrení na pracovisku. 

7. Voči osobe, ktorá hrozila odvetným opatrením alebo postihla odvetným opatrením oznamovateľa sa uplatnia príslušné sankcie podľa zákona alebo podľa osobitného predpisu.[footnoteRef:3])  [3: ) Napríklad zákon č. 365/2004 Z. z. o rovnakom zaobchádzaní v niektorých oblastiach a ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov, Pracovný poriadok Úradu vlády Slovenskej republiky zo dňa 1. júna 2021 v platnom znení, Služobný poriadok Úradu vlády Slovenskej republiky zo dňa 1. júna 2021 v platnom znení.] 


8. Za odvetnú činnosť sa nepovažuje pracovný úkon súvisiaci so skončením pracovnoprávneho vzťahu alebo zmenou pracovnoprávneho vzťahu, ktorý je dôsledkom právnej skutočnosti, ktorá nezávisí od posúdenia alebo rozhodnutia zamestnávateľa alebo preukázateľne nesúvisí s oznámením oznamovateľa o protispoločenskej činnosti.

Čl. 6
Ochrana oznamovateľa pri oznamovaní závažnej protispoločenskej činnosti

1. Oznamovateľ, ktorý podal oznámenie o závažnej protispoločenskej činnosti môže požiadať o ochranu prokuratúru podľa § 3 a 4 zákona alebo správny orgán podľa § 5 a 6 zákona. 

2. Doručením oznámenia o poskytnutí ochrany zamestnávateľovi sa oznamovateľ stáva chráneným oznamovateľom. 

3. Úrad vlády môže urobiť právny úkon v pracovnoprávnom vzťahu (ďalej len „pracovnoprávny úkon“) voči chránenému oznamovateľovi, na ktorý chránený oznamovateľ nedal súhlas, len so súhlasom Úradu na ochranu oznamovateľov. Súhlas Úradu na ochranu oznamovateľov sa nevyžaduje, ak sa pracovnoprávnym úkonom priznáva nárok alebo ak ide o pracovnoprávny úkon súvisiaci so skončením pracovnoprávneho vzťahu, ktorý je dôsledkom právnej skutočnosti, ktorá nezávisí od posúdenia alebo rozhodnutia zamestnávateľa. 

4. Úrad vlády podáva žiadosť o udelenie súhlasu  Úradu na ochranu oznamovateľov. 

5. Žiadosť o udelenie súhlasu obsahuje 

a) označenie úradu vlády ako zamestnávateľa, 
b) meno, priezvisko, dátum narodenia a pobyt chráneného oznamovateľa, 
c) označenie pracovnoprávneho úkonu, na ktorý sa žiada súhlas 
d) odôvodnenie potreby vykonania pracovnoprávneho úkonu. 

Čl. 7
Zachovanie mlčanlivosti o totožnosti oznamovateľa a dotknutej osoby a obsahu oznámenia

1. Zodpovedná osoba a ďalšie osoby, ktoré sa oboznámili s oznámením sú povinné zachovávať mlčanlivosť o  totožnosti oznamovateľa a totožnosti dotknutej osoby, toho, proti komu oznámenie smeruje a o skutočnostiach, o ktorých sa dozvedeli pri prijímaní a preverovaní oznámenia. Zodpovedná osoba vždy kontaktuje oznamovateľa tak, aby nedošlo k prezradeniu jeho identity (e-mailom, osobne alebo telefonicky). Na poskytnutie informácie o totožnosti oznamovateľa je potrebný jeho písomný súhlas.

2. Povinnosť zachovávať mlčanlivosť o totožnosti oznamovateľa a dotknutej osoby a obsahu oznámenia trvá aj po ukončení vnútorného preverovania alebo vyšetrovania orgánov činných v trestnom konaní, a to aj vtedy, ak sa podozrenie z protispoločenskej činnosti nepreukázalo ako aj po ukončení pracovného pomeru s oznamovateľom alebo dotknutou osobou.

3. Za porušenie povinnosti zachovávať mlčanlivosť o totožnosti oznamovateľa a totožnosti dotknutej osoby sa nepovažuje poskytnutie informácií o totožnosti oznamovateľa a informácií o totožnosti dotknutej osoby na účely trestného konania alebo konania o správnom delikte. 

Čl. 8
Evidencia oznámení

1. Zodpovedná osoba eviduje oznámenia v evidencii oznámení oddelene od evidencie ostatných písomností pod číslom oznámenia, ktoré pozostáva z poradového čísla jeho doručenia a roku doručenia. 

2. Evidencia oznámení obsahuje 

a) poradové číslo oznámenia podľa poradia jeho doručenia a roku doručenia,
b) dátum doručenia oznámenia, 
c) meno, priezvisko a pobyt oznamovateľa, ak nejde o anonymného oznamovateľa;  ak ide o anonymné oznámenie, uvedie sa iba poznámka, že ide o anonymného oznamovateľa, 
d) predmet oznámenia, 
e) výsledok preverenia oznámenia, 
f) dátum skončenia preverenia oznámenia. 

3. Úrad vlády je povinný údaje uvedené v odseku 2 uchovávať v evidencii oznámení tri roky odo dňa doručenia oznámenia.

4. Evidencia oznámení je prístupná výlučne zodpovednej osobe, uložená v uzamknutej skrini alebo elektronicky zaheslovaná, pričom zodpovedná osoba ju chráni pred stratou, poškodením, zničením, zneužitím alebo iným neoprávneným nakladaním.

Čl. 9
Spracúvanie osobných údajov

1. Pri spracúvaní osobných údajov získaných pri preverovaní oznámenia sa postupuje podľa osobitných predpisov.[footnoteRef:4]) [4: ) Nariadenie Európskeho parlamentu a Rady (EÚ) č. 2016/679 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) zo dňa 27. apríla 2016.
Zákon č. 18/2018 Z. z. o ochrane osobných údajov a o zmene a doplnení niektorých zákonov.
Smernica vedúceho Úradu vlády Slovenskej republiky o ochrane osobných údajov na Úrade vlády Slovenskej republiky.] 


2. Zodpovedná osoba na účely evidencie a preverovania oznámenia spracúva osobné údaje v tomto rozsahu 
a) meno, priezvisko, pobyt oznamovateľa a organizačný útvar, na ktorom je oznamovateľ zaradený, 
b) meno, priezvisko dotknutej osoby a organizačný útvar, na ktorom je dotknutá osoba zaradená, 
c) meno, priezvisko prizvanej osoby, ktorá podáva zodpovednej osobe k oznámeniu vysvetlenie a organizačný útvar, na ktorom je zaradená, a 
d) údajov iných osôb uvedených v oznámení. 

3. Osobné údaje uvedené v odseku 2 sa uchovávajú tri roky odo dňa doručenia oznámenia, tým nie sú dotknuté povinnosti úradu vlády podľa z osobitných predpisov.[footnoteRef:5])  [5: ) Zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov.
Smernica vedúceho Úradu vlády Slovenskej republiky o Registratúrnom poriadku Úradu vlády Slovenskej republiky v platnom znení.] 


Čl. 10
Pozastavenie účinnosti pracovnoprávneho úkonu

1. Ak sa oznamovateľ domnieva, že v súvislosti s oznámením bol voči nemu urobený pracovnoprávny úkon, s ktorým nesúhlasí, môže požiadať Úrad na ochranu oznamovateľov do 15 dní odo dňa, keď sa dozvedel o pracovnoprávnom úkone, o pozastavenie účinnosti tohto pracovnoprávneho úkonu podľa § 12 zákona. 

2. Úrad na ochranu oznamovateľov bezodkladne pozastaví účinnosť pracovnoprávneho úkonu podľa odseku 1, ak bola dodržaná lehota podľa odseku 1 a ak zamestnávateľ v primeranej lehote určenej Úradom na ochranu oznamovateľov nepreukáže, že pracovnoprávny úkon nemá príčinnú súvislosť s oznámením. Úrad na ochranu oznamovateľov vydá potvrdenie o pozastavení účinnosti pracovnoprávneho úkonu, v ktorom písomne poučí oznamovateľa o možnosti podať na súd návrh na nariadenie neodkladného opatrenia a doručí ho zamestnávateľovi a oznamovateľovi. 

3. Pozastavenie účinnosti pracovnoprávneho úkonu sa začína dňom doručenia potvrdenia podľa odseku 2 oznamovateľovi a skončí uplynutím 30 dní od doručenia potvrdenia podľa odseku 2 oznamovateľovi. Doručením návrhu na nariadenie neodkladného opatrenia na súd počas tejto lehoty sa trvanie pozastavenia účinnosti pracovnoprávneho úkonu predlžuje až do nadobudnutia vykonateľnosti rozhodnutia súdu o tomto návrhu. 

4. V potvrdení podľa odseku 2 sa uvedie meno, priezvisko, dátum narodenia a pobyt oznamovateľa, označenie zamestnávateľa a pracovnoprávny úkon, ktorého účinnosť je pozastavená. Ak Úrad na ochranu oznamovateľov nevyhovie žiadosti podľa odseku 1, písomne oznámi oznamovateľovi dôvody, pre ktoré nepozastavil účinnosť pracovnoprávneho úkonu. 

5. Ustanovenia odsekov 1 až 4 sa primerane vzťahujú aj na 

a) blízku osobu oznamovateľa, 
b) fyzickú osobu, ktorá je  podnikateľom alebo právnickú osobu, ktorú oznamovateľ ovláda, v ktorej má účasť, v ktorej vykonáva funkciu člena orgánu právnickej osoby, alebo pre ktorú vykonáva pracovnú činnosť, 
c) fyzickú osobu, ktorá je  podnikateľom alebo právnickú osobu, ktorá ovláda právnickú osobu, v ktorej má oznamovateľ účasť alebo v ktorej vykonáva funkciu člena orgánu právnickej osoby,
d) osobu, ktorá oznamovateľovi poskytla pomoc v súvislosti s oznámením, a 
e) zodpovednú osobu alebo osobu, ktorá sa podieľa na plnení úloh zodpovednej osoby. 

Čl. 11
Záverečné ustanovenia

1. Zrušuje sa smernica vedúceho Úrady vlády Slovenskej republiky č. 8/2023 zo dňa 25. septembra 2023 o ochrane oznamovateľov protispoločenskej činnosti na Úrade vlády Slovenskej republiky. 


2. Táto smernica nadobúda účinnosť dňa 1. apríla 2026. 

Číslo: 3764/8365/2026/SBŠPK


Juraj Gedra
vedúci Úradu vlády Slovenskej republiky

Príloha č. 1 
k smernici vedúceho Úradu vlády Slovenskej republiky č. X/2026

Vzor

ÚRAD VLÁDY SLOVENSKEJ REPUBLIKY
Námestie slobody 1, 813 70 Bratislava
Zápisnica o prijatí oznámenia 

	Oznámenie prijaté dňa:



	Číslo oznámenia:



	Údaje o oznamovateľovi:


	Titul, meno, priezvisko:


	Adresa pobytu:




	
Predmet oznámenia:


	

	
Počet príloh/
dokumentov odovzdaných oznamovateľom:
	



	Zápisnicu spísal:
(meno, priezvisko, funkcia zodpovednej osoby, podpis) 



	Zápisnicu prevzal:
(meno, priezvisko, podpis) 	

Príloha č.2 
k smernici vedúceho Úradu vlády Slovenskej republiky č. X/2026
Vzor

ÚRAD VLÁDY SLOVENSKEJ REPUBLIKY
Námestie slobody 1, 813 70 Bratislava
Potvrdenie o prijatí oznámenia 

	Oznámenie prijaté dňa:


	Spôsob podania oznámenia:



	Číslo oznámenia:



	Údaje o oznamovateľovi:


	Titul, meno, priezvisko:


	Adresa pobytu:




	
Predmet oznámenia:


	

	
Počet príloh/
dokumentov odovzdaných oznamovateľom:
	



	Potvrdenie vydal:
(meno, priezvisko, funkcia zodpovednej osoby, podpis) 





Príloha č. 3
k smernici vedúceho Úradu vlády Slovenskej republiky č. X/2026

Vzor

ÚRAD VLÁDY SLOVENSKEJ REPUBLIKY
Námestie slobody 1, 813 70 Bratislava
Zápisnica o preverení oznámenia 

	Oznámenie prijaté dňa:


	Spôsob podania oznámenia:

	
Neanonymné oznámenie:

	Anonymné oznámenie:



	Číslo oznámenia:



	Údaje o oznamovateľovi:

	Titul, meno, priezvisko:


	Adresa pobytu:




	
Predmet oznámenia:


	



	
Počet príloh/
dokumentov odovzdaných oznamovateľom:

Výsledok preverenia oznámenia:


	


















	Navrhované opatrenia:

	



















	Zápisnicu spísal:
(meno, priezvisko, funkcia zodpovednej osoby, podpis) 



	Zápisnicu prevzal:
(meno, priezvisko oznamovateľa, podpis oznamovateľa) 

